朱翌
再次前韵
日走瞿野宅，殷勤问觉圆。
荷珠翻雨碎，荇带逆风牵。
安步穿芒屩，长驱断蜡鞭。
临深呼属玉，骑气道蜿蜒。
前辈几人到，高情五字篇。
翩翩遗浊世，落落度长年。
断石崖蜂出，得枝谷鸟迁。
端为逃暑去，复作拂云眠。
心旷风林豁，书乾棐几鲜。
丞方有公事，尉亦从群仙。
倚玉吾何幸，栖云志未偏。
久知情澹泊，不梦翠连娟。
晚日斜吹绮，新诗欲斗妍。
微行窥沼鹄，孤坐蜕枝蝉。
俯视千章木，如临尺五天。
韵高巾垫角，饮痛盏垂莲。
小筑坚前约，兹游定昔缘。
欲夸山耸髻，安得思流泉。
却恐樽无醁，群忧爨不烟。
谁来助清兴，吹裂笛如椽。